સડબરી કોર્ટ ડ્રાઈવ પરથી તે ચાલતી-ચાલતી જ્હોન લાયન રાઉન્ડ અબાઉટ પર પહોંચી. ત્યાંથી ડાબી બાજુ વોટફોર્ડ રોડ પર વળતી વખતે તેની નજર ફૂલોવાળાની દુકાન પર પડી. આજે તેને બધા જ ફૂલ ખુશ લાગતા હતાં. કેમ ન હોય? તેમનો પ્રિયતમ સૂર્ય આજે લંડન પર પ્રસન્ન હતોને! ‘ચોવીસ ડીગ્રી તાપમાન વાળા કેટલા દિવસ તમને લંડનમાં જોવા મળશે?’ એમ વિચારતી તે આગળ વધી. એ દુકાનની પાછળ જ આવેલી મુંબઈ જંકશન રેસ્ટોરાં વ્યસ્ત લાગતી હતી. મુંબઈ જંક્શન પછી ડાબી બાજુ આવેલા હેરો પાર્કમાં હરિયાળી લહેરાતી હતી. તેની ઊંચી વાડને કારણે અંદર શું ચાલે છે તે દેખાતું નહોતું. પ્રિન્શુએ પગની પાની પર ઉંચા થઈને જોયું તો એક ગાય લીલું ઘાસ ચરતી હતી અને તેનું વાછડું તેને ધાવતું તેની આસપાસ ઊછળકૂદ કરતું હતું. જમણી બાજુ દેખાતો નોર્થવિક પાર્ક ગોલ્ફ ક્લબનો નઝારો નયનરમ્ય હતો. કેટલાક બાળકો પટર લઈને ગોલ્ફ શીખવાની કોશિશ કરી રહ્યાં હતાં અને તેમનો કોચ તેમને બારીકાઈથી જોઈ રહ્યો હતો. રસ્તાની બંને બાજુ હરિયાળી હતી માટે આ ગરમી થોડીક સહ્ય લાગતી હતી. સાતેક મિનિટમાં તો તેને સામેની તરફ હોસ્પિટલ દેખાવા લાગી હતી.